Michelle Botes

Michelle Botes (* 12 Oktober 1962 – † 21 Desember 2024) was 'n Suid-Afrikaanse aktrise wat in verskeie televisiesepies, TV-reekse, verhoogstukke, advertensies en rolprente gespeel het.

 Biografie 
Michelle is op 12 Oktober 1962 in Kaapstad, Suid-Afrika, gebore.Profiel op TVSA, besoek op 20 Oktober 2012 Sy het aan die Universiteit Stellenbosch 'n Uitvoerendekunste-diploma in Spraak en Drama (Tweetalig) verwerf en aan die Universiteit van Kaapstad 'n Onderwysdiploma. Haar ondervinding behels onderwys in Afrikaans, Engels en drama, aromaterapie en kostuum-en-klerekasontwerp. Sy is ook as vertaler en aanbieder opgelei.

Michelle se eerste werk as aktrise was toe sy deur die Kaap getoer het en literatuur aangebied het deur Library Tours. Haar grootste inspirasie was die stories wat vertel móés word. Die rol wat haar bekend gemaak het, was dié van Princess in die Afrikaanse TV-reeks Arende. Op die stel het sy Ian Roberts ontmoet. Aanvanklik kon hulle mekaar nie verdra nie (of so het dit voorgekom), maar hulle het gou erken dat hulle verlief was. Op 27 het Michelle met 'n ivoor trourok by die paadjie afgestap kansel toe. Michelle en Ian het 'n dogter en seun. Die egpaar is na elf jaar geskei, maar het vriende gebly. 

Michelle was vir 'n lang tyd bekend vir haar rol as die superfeeks Cherel de Villiers in die TV-reeks Isidingo. Sy het Isidingo in Maart 2007 verlaat en in Junie 2007 by M-Net se daaglikse sepie Binneland Sub Judice aangesluit. Sy het egter in 2010 weer na Isidingo teruggekeer.

In Binneland Sub Judice het sy die rol vertolk van die sterk, maar saggeaarde Ingrid Jordaan. Ingrid is die enigste vrou wat kans gesien het om At Koster (Hans Strydom) "mak te maak" en in die storie is sy met hom getroud. Sy het daarna steeds verskynings in Binnelanders gemaak.

Botes sterf as gevolg van kanker op 21 Desember 2024, op die ouderdom van 62.

 Toekennings 
 In 2005 is Michelle deur die tydskrif Elle, JFPI Corporation en die koerant Sunday Times vereer as die stylvolste Suid-Afrikaanse beroemde.
 Sy het die Duku Duku-toekenning vier jaar agtereenvolgens ontvang, onder andere in 2005 as "Best Onscreen Villian" (en boonop was sy die enigste vrou wat in die kategorie benoem is). 
 Sy het die Crystal Award vir Beste Aktrise drie keer gewen. Sy en Robert Whitehead (Barker Haines) het ook 'n toekenning ontvang vir Beste TV-paartjie in Isidingo.
 By die 19de jaarlikse Avanti-toekennings is Michelle benoem as Beste Aktrise vir haar rol in Isidingo.
 Die koerant The Star se Top-100 het haar in 2002 onder die top-10 op televisie geplaas.  
 G-Sport het Botes as "Vrou van die Maand" aangewys in Oktober 2006 (sien eksterne skakels).

 Filmografie 
 Minnaar onder die Wapen, 1987
 Liewe Hemel, Genis!, 1987 as Santie 
 Palang van Dwaal as Mary
 Arende as Princess
 Konings as Santie
 Triptiek as Bibi (Barbara Brinkman) (1993)
 Ingrid Jonker, 'n Kind Vol Geheime (KKNK, 1995)
 Tot die Dood Ons Skei (verhoog, 2001) 
 Isidingo as Cherel de Villiers
 Binneland Sub Judice as Ingrid Jordaan
 Bakgat 2, 2010 as 'n ouer vrou in 'n rooi rompie

 Verwysings 

 Eksterne skakels 
 Binnelanders se nuwe webtuiste 
 Binnelanders se webtuiste 
 Die G-Sport webtuiste


Kategorie:Suid-Afrikaanse aktrises van die 20ste eeu
Kategorie:Suid-Afrikaanse aktrises van die 21ste eeu
Kategorie:Geboortes in 1962
Kategorie:Sterftes in 2024
Kategorie:Alumni van die Universiteit Kaapstad